Kokoomuksen kansanedustaja Susanna Koski liittyy sote-uudistusta epäilevien kokoomuslaisten kasvavaan joukkoon. Koski vaatii blogissaan (siirryt toiseen palveluun)tänään tiistaina julkaisemassaan kirjoituksessa, että hallitus harkitsee uudelleen valinnanvapauslain notifioinnin tekemistä, eli asian saattamista EU:n komission käsittelyyn.

Perustelut ovat osin samat kuin viime viikolla sote-uudistuksen kaatamista vaatineella Elina Lepomäellä. Koski ja Lepomäki pelkäävät molemmat, että valinnanvapauslaki törmää EU-oikeuteen, ja jäljelle uudistuksesta jää vain keskustan toivoma maakuntahallinto.

– Sote-uudistuksen valinnanvapauslain suhteen on olemassa merkittävä riski, että laki jumiutuu EU-oikeudelliseen tarkasteluun pitkäksi aikaa, eikä sitä voida toimeenpanna samaan aikaan muun uudistuksen kanssa. On poliittinen päätös, olemmeko valmiita hyväksymään tässä yhteydessä maakuntauudistuksen ilman takeita, että valinnanvapaus lopulta toteutuu halutussa muodossa, Koski kirjoittaa.

Koski muistuttaa kirjoituksessaan, että Korkein hallinto-oikeus kehotti lausunnossaan tekemän notifikaation komissiolle. Hallitus on vastustanut notifikaation tekemistä, sillä sen on katsottu vievän liikaa aikaa.

Koskea perustelu ei vakuuta.

– Valinnanvapauslakia valmistelevien virkamiesten ja asianosaisten ministereiden on varmistettava, että hallitus ei heikoin perustein saata eduskuntaa tilanteeseen, jossa se joutuu ottamaan järjestelmään kantaa ilman, että sen päätös on oikeudellisesti sitova, Koski kirjoittaa.

Koski: Lepomäen sote-kritiikki on perusteltua

Kosken mielestä myös Elina Lepomäen viime viikolla esittämä arvostelu pitää ottaa vakavasti.

– Lepomäen kritiikki on täysin ymmärrettävää ja perusteltua. Tässä on myös todettu, että Lepomäen sanomisissa ei ole mitään uutta, vaan asiantuntijat ovat olleet sitä mieltä jo aiemmin, mikä tekee arvostelusta sitäkin vakavampaa, Koski sanoo Ylelle.

Koski ei ota vielä kantaa siihen, aikooko hän äänestää esitystä vastaan, mikäli notifikaatiota ei tehdä.

– Sitä on liian aikaista sanoa. Se arvio täytyy tehdä sen perusteella, millaisesta esityksestä äänestetään. Mielestäni arvio notifikoinnista pitäisi tehdä uudelleen, Koski sanoo.

Hallitus antaa esityksen valinnanvapauslaista eduskunnalle torstaina. Kokoomuksen eduskuntaryhmässä sote-uudistusta on viime aikoina arvostellu (siirryt toiseen palveluun)t Lepomäen ja Kosken lisäksi myös Harry "Hjallis" Harkimo.

Lisäksi Helsingin kokoomuslainen pormestari Jan Vapaavuori jatkoi arvostelua tänään blogissaan, jossa hän veikkasi maakuntauudistuksen kaatuvan kevään aikana.

Lue myös

Helsingin kokoomuslaiset komppaavat Elina Lepomäkeä – "Sote pitää kaataa, valmistelu ihan itkettää"

Jan Vapaavuori arvostelee maakuntauudistusta kovin sanoin: "Pettääkö puolueensa vai kotikaupunkinsa?"